২০১১ সালের ৭ জানুয়ারি ভোরে পশ্চিমবঙ্গের কোচবিহার জেলার অন্তর্গত চৌধুরীহাট সীমান্ত চৌকির কাছে কাঁটাতারের বেড়া পার হওয়ার সময় ফেলানী কনস্টেবল অমিয় ঘোষের গুলিতে মারা যান। দীর্ঘক্ষণ তাঁর দেহ বেড়ার ওপরেই ঝুলে ছিল। মি. ঘোষের বিরুদ্ধে ভারতীয় দণ্ডবিধির ৩০৪ ধারায় অনিচ্ছাকৃত খুন এবং বিএসএফ আইনের ১৪৬ ধারায় অভিযোগ আনা হয়েছিল। ফেলানি হত্যা মামলায় সাক্ষ্য দিতে বাংলাদেশ থেকে তাঁর বাবা ও মামা ভারত গিয়েছিলেন। বিএসএফ’র কয়েকটি সূত্র সাক্ষ্য গ্রহণের দিন জানিয়েছিল, চোখের সামনে মেয়েকে মারা যেতে দেখার বর্ণনা দিয়েছিলেন ফেলানীর বাবা নুরুল ইসলাম। তিনি বিএসএফ কোর্টকে জানিয়েছিলেন, ফেলানীর বিয়ে ঠিক হয়েছিল দেশে, তাই মেয়েকে নিয়ে এক দালালের মাধ্যমে বেড়া পেরিয়ে দেশে ফেরার চেষ্টা করেছিলেন তিনি। সেই দালালের কথা মতো ভোরের আজানের সময় তাদের বেড়া টপকানোর কথা ছিল। স্থানীয় কয়েকজনের মাধ্যমে সেই দালাল বেড়া টপকানোর জন্য কাঠের পাটাতনের ব্যবস্থা করেছিলেন। বিএসএফ সূত্রগুলো ফেলানীর বাবা নুরুল ইসলামের উদ্ধৃতি দিয়ে জানিয়েছিল, প্রথমে ফেলানীর বাবা বেড়া টপকে বাংলাদেশের দিকে চলে যান। তারপর ফেলানী যখন একটি বেড়া টপকে অন্য বেড়ার দিকে এগোচ্ছিল, তখন তাঁর জামা কাঁটাতারে আটকে যায়। সে সময় বিএসএফ’র এক সদস্য দেখে ফেলেন ও তাঁকে সাবধান করেন। দালালের সঙ্গে থাকা লোকজন বিএসএফ’র ওই সদস্যর দিকে ঢিল ছুঁড়তে শুরু করে। তখনই গুলি করা হয়। দীর্ঘক্ষণ কাঁটাতারের বেড়াতেই ঝুলে ছিল ফেলানীর মৃতদেহ। সেই ছবি ছড়িয়ে পড়তেই শুধু ভারত বা বাংলাদেশে নয় আন্তর্জাতিক মানবাধিকার সংগঠনগুলোও বিএসএফ’র কড়া নিন্দা করেছিল। নিন্দা ঝড়ে বিএসএফ বাধ্য হয়ে বিচার বসিয়েছিল। বিচারের নামে যা হলো তা মানবাধিকার লঙ্ঘনের ক্ষত আরো দীর্ঘ করেছে।